**Ungdyrsdag den 21. september 2019**

Efter et par aflysninger af arrangementer fik vi endelig noget, der lugter af succes. Ikke nok med, at det var ret godt vejr, men også opbakningen til ”udstillingen” var fin fra medlemmernes side; dette til trods for at flere garvede opdrættere ikke deltog, men heldigvis var deres pladser overtaget af nye og meget interesserede medlemmer.

Der var tilmeldt 71 dyr. De kom fra 16 opdrættere, heraf var 3 juniores, og var fordelt med 29 af stor race og 42 af dværgrace.

Vi genså brune Danske Landhøns, efter de havde været fraværende i nogle år. Italiener var med i hvid og guld sort porcelænsfarvet. Ancona var med. En anden god gammel hæderkronet race som Minorka er også tilbage i klubben, her vist i den sorte varietet. Rheinländer blev vist i 2 varieteter: Sort og sølvhalset, sidstnævnte er først anerkendt i Danmark i 2018, så vi kan også være med på det nye. De tunge racer var repræsenteret ved hvid sort columbia Sussex og tværstribet Pl. Rock.

Dværgene begyndte med Bantam i sort og orangehalset. Dværg Italiener var mødt i sølvhalset. Den største og mest varierede gruppe var Fodbefjerede Dværge (Sabelpoot) med 13 dyr i varieteterne: Sorte, gule, perlegrå isabel porcelænsfarvet og sort sølvbrystede. Rækken af fodbefjerede racer sluttede med 1,1 Ukkelse Skæghøns i guld sort porcelænsfarvet. Som noget helt nyt (jeg husker i hvert fald ikke, at de har været udstillet før) var Dværg Barnevelder med i den smukkeste varietet brun sort dobbeltsømmet. Vor gamle parade race, Dværg Wyandotte, var kun vist i 3 røde eksemplarer. Også Dværg Langshan var med, denne gang i sorte. Den laksefarvede Dværg Faverolles holder ved, her vist i 2,1. Dværg Kochin blev vist for første gang i lang tid med 1,1 i guld sort båndet. Rækken sluttede med 3 Dværg Silkehøns – 2 hvide og 1 vildfarvet.

Bedømmelsen blev foretaget af 2 af vore lokale dommere, Tage Henriksen og Peder Pedersen stod for at dele roser og gode råd ud. Hvilket blev gjort lettere af, at bedømmelsen var åben for alle interesserede. Dagens vindere blev:

0,1 hvid Italiener, Bitten Hanen

1,0 sort Rheinländer, Anni Sigmer

1,0 hvid sort columbia Sussex, Britt Husballe

1,0 orangehalset Bantam, Henry Christensen

1,0 sølvhalset Italiener dv., Bitten Hansen

1,0 gul Fodbefjeret dv., Marie Louise S. Pedersen

0,1 brun sort dobbeltsømmet Barnevelder dv., Anders Severinsen

1,0 guld sortbåndet Kochin dv., Rasmus Severinsen

0,1 vildtfarvet silkehøns, Frida Frik Husballe

*Referent Peder Pedersen, sekretær*